A Ford elindította a Niehl összeszerelő üzem átépítését, hogy létrehozza a Kölni Villamosítási Központot

* A Ford megkezdte a vállalat új Kölni Villamosítási Központjának építési munkálatait
* A Kölnben működő Niehl üzemben folyik majd a tisztán elektromos hajtású modellek nagy sorozatú gyártása
* A létesítmény átépítése 2023-ra fejeződik be

**KÖLN, Németország, 2021. augusztus 26.** – Kölnben már folynak a Niehl összeszerelő üzem átépítésének első munkafázisai; a létesítmény átalakítása után itt kezd majd működni a Kölni Villamosítási Központ.

A tervezők már lebontották a gyáregység egyik használaton kívüli szerkezetét, hogy helyet biztosítsanak egy csúcstechnológiájú épület számára, ahol a járművek karosszériáját készítik majd elő egy új, tisztán elektromos hajtású sorozatgyártású modell összeszerelési folyamatának részeként.

A Niehl üzem átépítése újabb fontos lépést jelent a vállalat terveinek megvalósításában, amelynek lényege, hogy idővel minden Ford elektromos hajtású legyen. A legmodernebb autóipari technológiákkal felszerelt Kölni Villamosítási Központban 2023-ban kezdődik meg a nagy volumenű gyártás.

A komoly kihívást jelentő projekt keretében az építészek egy körülbelül 26 méter magas, 25 méter széles és 100 méter hosszú épületszerkezetet húznak fel egy olyan területen, ahol már most is sok építmény áll, hiszen 1931 óta folyik itt autógyártás. Az új épület keresztezni fogja a Niehl üzem egyik legforgalmasabb útvonalát.

A régi szerkezet lebontását a gyár nyári leállítására időzítették, hogy az 5000 köbméternyi törmelék eltávolítása ne akadályozza a járművek zökkenőmentes gyártását. Maga az új épület 2022. július végére készül el, nem sokkal ezután pedig már az új csarnok felszerszámozása következik.

“Izgalommal tölt el, hogy megkezdtük a gyár átalakítását Villamosítási Központtá,” mondta el egy helyi értekezleten Gunnar Herrmann, a Ford-Werke GmbH igazgatótanácsának elnöke. “Ez rendkívül fontos lépés németországi gyártási tevékenységünk tekintetében, hiszen ez lesz a Ford legelső olyan európai üzeme, amelynek szerelőszalagjáról nagy sorozatban előállított, tisztán elektromos hajtású autók gördülnek majd le.”

# # #

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 186.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 43.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |
|  | email: ogyorke@ford.com  |  |